Peacock (ook bekend as Alpha Pavonis of α Pav) is ’n dubbelster in die suidelike sterrebeeld Pou (Pavo), naby sy grens met die Teleskoop. Die ster se Bayer-naam is "Alpha Pavonis". Die historiese naam, "Peacock" is in die laat 1930's deur Her Majesty's Nautical Almanac Office daaraan gegee tydens die samestelling van die Air Almanac, ’n navigasie-almanak vir die Britse lugmag (RAF). Van die 57 sterre wat in die nuwe almanak ingesluit is, het twee geen klassieke name gehad nie: Alpha Pavonis en Epsilon Carinae. Die RAF het daarop aangedring dat al die sterre name moet hê en nuwe name is dus geskep. Alpha Pavonis is "Peacock" genoem (pavo is Latyn en peacock Engels vir "pou") en Epsilon Carinae is "Avior" genoem. In Julie 2016 het die Internasionale Astronomiese Unie se sternaamwerkgroep (WGSN) die amptelike naam "Peacock" vir die ster goedgekeur. Met ’n skynbare magnitude van 1,94 is Peacock die helderste ster in die Pou. Volgens parallaksmetings is dit sowat 179 ligjare van die Son af.